Zakladateľ Setovho chrámu, podplukovník americkej armády Michael A. Aquino
**Setov chrám** (angl. *Temple of Set*) je satanistická ezoterická organizácia a magický rád, hlási sa k takzvanej ceste ľavej ruky. Vznikol oddelením od Cirkvi Satanovej. Cieľom hnutia je dosiahnutie individuálneho božstva, chápaného ako večné, izolované vedomie samého seba, oddelené od prírodného sveta.

Sektu založil v San Franciscu v roku 1975 podplukovník armády USA Michael A. Aquino, spolu s Patriciou Sinclairovou (neskôr manželkou) a ďalšími členmi Cirkvi Satanovej. Michael Angelo Aquino bol synom rovnomenného otca a Marian Dorothy Elisabeth Aquinovej, rodenej Fordovej, dcéry lekára Campbella Forda a jeho ženy Sophie. Podľa Aquinovho učenia je Set-Satan skutočne existujúcou bytosťou, kým podľa Cirkvi Satanovej je Satan metaforou pre vyššie ja každého jedinca. Tento rozdiel bol tiež hlavným dôvodom sporov medzi Aquinom a LaVeyom, zakladateľom Cirkvi Satanovej. Aquino stotožnil Aiwassa, ktorý v roku 1904 komunikoval v Káhire s Aleisterom Crowleym, so Setom. Toto egyptské božstvo pritom chápal ako bytosť, ktorá človeka obdarovala vedomím a umožnila mu stať sa podobným Bohu. K dosiahnutiu svojho plného potenciálu však človek musí dosiahnuť sebauvedomenie pomocou procesu zvaného „xepering" (pozostáva z čítania, prijímania vedomostí a vykonávania rituálov). Podľa bývalej členky Setovho chrámu, publikujúcej ako Linda Bloodová, je ich koncept dobra a zla založený na myšlienke, že čokoľvek je pre niekoho dobré, môže byť niekým iným považované za zlé (t. j. relativizácia dobra a zla).

V auguste 1987 vyšetrovatelia prehľadali Aquinov dom. Polícia zhabala 36 videopások, fotoalbumy, negatívy fotografií atď. v súvislosti s vyšetrovaním sexuálneho obťažovania detí a detskej pornografie. Niektoré z detí Aquina spolu s manželkou Lilith identifikovali ako účastníkov obťažovania, nikdy však neboli proti nemu vznesené obvinenia. V novembri toho istého roku armáda po obvineniach zo zneužívania až 60 detí na základni oznámila, že detské centrum v Presidiu zatvára.

V rámci Setovho chrámu pôsobilo v roku 2003 deväť rádov zameraných na konkrétne magické umenia či magickú tradíciu, napríklad *Order of the Trapezoid* (Rád lichobežníka), ktorého prax je založená na materiáloch používaných v prostredí ariozofie a nacistického okultizmu. Aquino vykonal 19. októbra 1982 magický rituál na nemeckom hrade Wewelsburg. Hrad bol predtým ústredím Himmlerovej SS a centrom nacistického okultizmu.

Už necelé štyri roky od založenia chrámu vystriedal Aquina vo funkcii veľkňaza Ronald Keith Barrett. Po jeho vystúpení v roku 1982 a kríze v organizácii sa znova vrátil Aquino, ktorý v tejto funkcii zostal až do roku 1996. Barrett krátko po svojom vylúčení napísal, že Aquino „zaviedol Setov chrám otvorene satanistickým smerom, so silnými podtónmi nemeckého národno-socialistického nacistického okultizmu... V období od mája 1982 do júla 1983 sa medzi členmi chrámu vyskytlo jedno úmrtie.". Na jarnú rovnodennosť roku 1996 sa veľkňazom stal spisovateľ sci-fi a hororu Don Webb. Napísal aj niekoľko kníh, kde priblížil učenie Setovho chrámu širšej verejnosti. Členkou chrámu sa v roku 1990 stala tiež Zeena Schrecková, dcéra Antona LaVeya a veľkňažka Cirkvi Satanovej. V roku 2002 sa dokonca stala veľkňažkou chrámu. Neskôr opustila aj toho hnutie, vystavila ho kritike rovnako ako cirkev svojho otca a založila *Sethian Liberation Movement*, teda „hnutie sethovského oslobodenia". Medzitým sa vedenia chrámu na krátku dobu ujal Aquino, ktorého v roku 2004 vystriedala Patricia Hardyová.   

Ku koncu života sa Aquino venoval písaniu kníh. V rozhovore z júna 2019 označil pristátie amerických astronautov na Mesiaci a lietadlové útoky z 11. septembra 2001 za úspešné psychologické operácie, pričom v roku 2001 išlo o oslabenie a destabilizáciu arabských štátov v susedstve Izraela a v skutočnosti žiadne lietadlá do veží Svetového obchodného centra nenarazili. Aquino zomrel 1. septembra 2020. Setov chrám na svojej webstránke informoval o Aquinovej „remanifestácii z fyzického tela".

Referencie
----------

1. 1 2  GREER, John Michael. *The new encyclopedia of the occult*. [s.l.] : St. Paul, MN : Llewellyn Publications, 2003. Dostupné online. ISBN 978-1-56718-336-8.
2. ↑   *Michael Aquino* [online]. IMDb, [cit. 2022-06-17]. Dostupné online.
3. ↑   wikibin.org, [cit. 2022-06-20]. Dostupné online.
4. ↑
5. ↑   *Michael Angelo Aquino, Sr.* [online]. geni\_family\_tree, [cit. 2022-06-20]. Dostupné online.
6. ↑   *Betty Ford-Aquino* [online]. geni\_family\_tree, [cit. 2022-06-20]. Dostupné online.
7. ↑  PH.D, Lewis M. Terman; PH.D, Michael A. Aquino; FORD, Betty. *Pegasus in Pinfeathers: Collected Poems 1919-1928*. [s.l.] : Createspace Independent Pub, 2014-10-18. Google-Books-ID: 61f6oQEACAAJ. Dostupné online. ISBN 978-1-5028-4736-2. (po anglicky)
8. ↑
9. ↑
10. 1 2  GANS, Eric. *Skandalon 2001: The Religious Practices of Modern Satanists and Terrorists* [online]. Anthropoetics, 2016-05-25, [cit. 2022-06-17]. Dostupné online. (English)
11. ↑   *The Church of Satan and Its Offshoots - Linda-Blood-The-New-Satanists-1994.pdf* [online]. 1library.net, [cit. 2022-06-17]. Dostupné online. (po anglicky)
12. ↑   Aquino alibi questionable, p.1. *The San Francisco Examiner* (San Francisco, California), 1987-10-30, s. 25. Dostupné online [cit. 2022-06-17].
13. ↑  AP. ARMY WILL CLOSE CHILD-CARE CENTER. *The New York Times*, 1987-11-16. Dostupné online [cit. 2022-06-17]. ISSN 0362-4331. (po anglicky)
14. ↑  HEILBRONNER, Oded. *2: The Wewelsburg Effect: Nazi Myth and Paganism in Postwar European Popular Music* [online]. www.researchgate.net, január 2020, [cit. 2022-06-17]. Dostupné online.
15. ↑   *FAKTY X: Hrad Wewelsburg – nacistický Camelot: Prebiehali tu magické rituály?* [online]. magazin.pluska.sk, 2017-05-19, [cit. 2022-06-17]. Dostupné online.
16. ↑
17. 1 2
18. ↑   *Beelzebub's Daughter* [online]. www.vice.com, [cit. 2022-06-17]. Dostupné online. (po anglicky)
19. ↑   *Books by Michael A. Aquino (Author of The Church of Satan I)* [online]. www.goodreads.com, [cit. 2022-06-22]. Dostupné online.
20. ↑   *Satanist’s for 9/11 Truth? Michael Aquino on 9/11 Conspiracy Theories (A Psyop: Tinfoil Possession)* [online]. [Cit. 2022-06-22]. Dostupné online. (po anglicky)
21. ↑   *Dr Michael A "Ra En Set" Aquino (1946-2020) - Find...* [online]. www.findagrave.com, [cit. 2022-06-20]. Dostupné online. (po anglicky)
22. ↑  REPROBATEPRESS. *Temple Of Set Founder Michael Aquino Has Left The Physical Realm* [online]. The Reprobate, 2020-07-21, [cit. 2022-06-17]. Dostupné online. (po anglicky)

Zdroj
-----

* *Tento článok je čiastočný alebo úplný preklad článku Séthův chrám na českej Wikipédii.*